हरमलः पेडणे तालुक्यांत उदकाचो सामको उवाण जाल्ल्यान खोलाचे मिरसांगे फाटल्यान बरो खप आशिल्ल्या पेडणे तालुक्यांतल्या हरमलचे मिरसांगेचें पीक अदूं कमी येवपाची शक्यताय आसा. हे मिरसांगेक जीआय मानांकन मेळल्ल्यान शेतकार खोशी जाल्ले, मात जाता तितलें चड पीक घेवपाच्या तांच्या यत्नाक उदकाचो उणाव ही व्हड आडमेळ थारल्या.
 हरमलच्या देवूळवाडो आनी वरचावाडो वाठारांत दरेकलो शेतकार सादारण तीन तें चार क्विंटल उत्पादन घेताले, शिंपणावळीक उदक मेळना देखून अंदूचो सिझन तिसलो बरो ना अशें तातूंतल्या एका शेतकारान सांगलें. हाचे पयली उदक चड प्रमाणां मेळनाशिल्लें तरी उणाव केन्नाच जालो ना. अदूं मात व्हाळांत उदकूच नाशिल्ल्यान मिरसांगेचें पीक धोक्यांत आयलां अशें ताणे सांगलें. मिरसांगेचें पीक घेवपाक जाय तशें वातारवण आसून लेगीत उदकाक लागून पीक उणे येवपाची भिरांत ताणे उक्तायली.
 मिरसांगेचे रोपे दर दिसाक शिंपचे पडटात. सध्या उदक नाशिल्ल्यान देवूळवाडो वाठारांतल्या शेतकारांचेर मिरसांगेचे रोपे पांच दिसांत एक फावट शिंपपाची पाळी आयल्या. उदक नाशिल्ल्या रोपे सुकल्यात. . शेता कुशीक आशिल्ल्या व्हाळाक उदक नाशिल्ल्यान ही परिस्थिती उप्रासल्या अशें सुकेश नायक हाणे सांगलें सरकाराक कृशी उत्पादन घेवपाक उर्बां दिता मात उदकाचो उणाव पयस करपाक काय करना. उदका पुरवण करपा खातीर चांदेल वा हेर कडेन उदक आसपाक जाय. चड ताकींची उदका टाकी बसोवन लेगीत उदकाचो उणाव जाला तरी कसो हें सरकारान सोदून काडून उपाय येवजण करपाक जाय अशें शेतकारांनी सांगलें.
 पेडण्यांत लोकवस्ती वाडत आसा. सरकारा तांका उदका पुरवण करता मात शेतकारांक थाकाय दिवपा खातीर कसलीं पावलां घालता असो एके शेतकार बायलेचो प्रश्न आसा. मिरसांगे पींक घेवपाची आवड आसून लेगीत उदक नाशिल्ल्यान रोपे सुकल्यान आनी सगली उमेदून ना जाल्या अशें तिणे सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 